IZVJEŠĆE KOMISIJE EUROPSKOM PARLAMENTU, VIJEĆU, EUROPSKOM GOSPODARSKOM I SOCIJALNOM ODBORU I ODBORU REGIJA o provedbi, rezultatima i općoj ocjeni Europske godine građana 2013. /* COM/2014/0687 final */





1. Uvod U skladu s Odlukom o Europskoj godini građana 2013.[1], u ovom se izvješću daje pregled njezine provedbe, rezultata i općih postignuća. Ono se temelji na zaključcima ex post evaluacije Godine koju je za Komisiju izvršio vanjski ugovorni suradnik.[2] 1.1. Kontekst Pojam „građanstva Unije” uveden je u 1993. Ugovorom iz Maastrichta. Naknadnim Ugovorima iz Amsterdama (1999.) i Lisabona (2009.) dodatno su pojačana prava povezana s građanstvom Unije. Međutim, iako su prava na slobodu kretanja i boravka sada čvrsto ugrađena u primarno i sekundarno pravo Unije, još uvijek postoji raskorak između primjenjivih pravnih propisa i stvarnosti s kojom se građani suočavaju kada ta prava pokušavaju ostvariti u svakodnevnom životu. Građani Unije još se uvijek suočavaju s previše praktičnih prepreka kada odluče živjeti i raditi u drugoj državi članici. U svojem Izvješću o građanstvu EU-a za 2010.[3] Komisija je skrenula pozornost na te prepreke, posebno u prekograničnim situacijama, te je utvrdila 25 konkretnih mjera za njihovo uklanjanje. Komisija je među ostalim zaključila da građani Unije zbog nedovoljne informiranosti ne mogu uživati svoja prava, prije svega pravo slobode kretanja. U svojoj Rezoluciji od 15. prosinca 2010.,[4] Europski parlament pozvao je Komisiju da 2013. proglasi Europskom godinom građana „u cilju poticanja rasprave o europskom građanstvu i informiranja građana EU-a o njihovim pravima, posebno novim pravima koja su rezultat stupanja na snagu Ugovora iz Lisabona”. Stoga je bilo prikladno, 20 godina od Ugovora iz Maastrichta, 2013. proglasiti Europskom godinom građana „u cilju jačanja svijesti o pravima koja proizlaze iz građanstva Unije kako bi se građanima pomoglo da u potpunosti iskoriste svoje pravo na kretanje i slobodni boravak na državnom području država članica”.[5] Taj je cilj bio još važniji s obzirom na nadolazeće europske izbore (2014.) na kojima svi građani Unije imaju pravo glasati i kandidirati se. U skladu s deklaracijom Komuniciranje Europe u partnerstvu[6], Europski parlament, Vijeće Europske unije i Europska komisija odredili su Europsku godinu građana 2013. kao jedan od svojih prioriteta u međuinstitucijskoj komunikaciji u razdoblju 2013./2014. 1.2. Ciljevi Godine Sljedeći su posebni ciljevi utvrđeni za Europsku godinu građana 2013. (dalje u tekstu „EYC2013”. · jačanje svijesti građana Unije o njihovu pravu na slobodno kretanje i boravak unutar Europske unije i općenito o njihovim pravima u prekograničnim situacijama, uključujući pravo na sudjelovanje u demokratskom životu Unije; · jačanje svijesti građana Unije o tome kako mogu ostvariti stvarnu korist od prava i politika Unije dok žive u drugoj državi članici i poticanje njihova aktivnog sudjelovanja u građanskim forumima o politikama i pitanjima Unije; i · poticanje rasprave o učinku i potencijalu prava na slobodno kretanje kao neodvojivog aspekta građanstva Unije, posebno u smislu jačanja društvene kohezije i uzajamnog razumijevanja među građanima Unije i veze između građana i Unije. Svrha Europske godine građana 2013. bila je pokazati da građanstvo Unije nije samo prazan pojam već temeljni status državljana država članica koji im donosi opipljiva prava i koristi (kao pojedinaca, potrošača, građana, studenata, volontera, političkih dionika itd.). U širem smislu, u okviru Europske godine građana 2013. isticalo se i da sami građani Unije imaju ključnu ulogu u jačanju tih prava sudjelovanjem u civilnom društvu i demokratskom životu. 1.3. Sredstva u okviru Europske godine građana 2013. Odlukom Komisije[7] kojom je donesen godišnji program rada za EYC2013 u 2013. izdvojen je proračun od 1 milijuna EUR za financiranje aktivnosti kojima se ostvaruju njezini posebni ciljevi. Nakon donošenja općeg proračuna Europske unije za financijsku godinu 2013., izmjenom programa rada[8] osigurano je dodatnih 1 milijun EUR za proširenje opsega aktivnosti. U očekivanju EYC2013, u 2012. osiguran je proračun od 750 000 EUR za pripremne aktivnosti za Europsku godinu građana. GU COMM uspio je mobilizirati još 1,2 milijuna EUR iz proračuna u okviru programa Europa za građane. Od ukupno 3 842 849,92 EUR izdvojenih sredstava, 79 % upotrijebljeno je za aktivnosti informativne i komunikacijske kampanje u cijelom EU-u, dok je preostalih 21 % podijeljeno na bespovratna sredstva za aktivnosti potpore Savezu za Europsku godinu građana (EYCA) za organizacije civilnog društva, otvaranja i zatvaranje konferencija u okviru EYC2013 pod irskim i litavskim predsjedništvom EU-a te ugovora za vanjsku evaluaciju aktivnosti EYC2013. 1.4. Glavni dionici i partneri u kampanji Europske godine građana 2013. 1.4.1. Nacionalne kontaktne točke Kao i za vrijeme prethodnih europskih godina, od država članica zatraženo je da imenuju nacionalne kontaktne točke za pomoć u koordinaciji aktivnosti povezanih s EYC2013 sa zainteresiranim strankama na nacionalnoj, regionalnoj i lokalnoj razini. Međutim, zbog ograničenih proračunskih sredstava nacionalnim tijelima nije bilo moguće pružiti financijsku potporu za provođenje kampanje na nacionalnoj razini. Sve su države članice osim dvije[9] imenovale nacionalnu kontaktnu točku. U mnogim su državama kontaktne točke postale aktivni sudionici i u većini su slučajeva blisko surađivale s predstavništvom Komisije i informacijskim uredom Europskog parlamenta kao i s nacionalnim partnerskim agencijama glavnog Komisijina pružatelja komunikacijskih usluga.[10] U nekim su slučajevima (npr. u Austriji i Italiji) nacionalne kontaktne točke pripremile posebne informacijske letke ili knjižice kako bi građane informirale o njihovim pravima u EU-u, a u drugima su (npr. u Irskoj i Portugalu) organizirale seriju nacionalnih dijaloga s građanima nadahnutih Dijalogom s građanima koji Komisija organizira diljem Unije. 1.4.2. Organizacije civilnog društva Mnoge su organizacije civilnog društva aktivne u područjima građanskog angažmana i europskih integracija na razini EU-a i nacionalnoj razini. Osnivanje EYCA-a, najveće skupine takvih organizacija, ključna je značajka EYC2013. EYCA je okupio 62 organizacije članice na razini EU-a i mreže na nacionalnoj razini i razini EU-a[11] koje predstavljaju više od 4 500 organizacija u 50 država u Europi. Djelujući u okviru dviju osi svojeg programa rada („jačanje sudjelovanja informiranjem građana putem civilnog društva” i „sudjelovanje građana u razvoju programa politike za građane u Europi i omogućavanje da se čuje njihov glas”) sa svim svojim članovima na razini EU-a i nacionalnoj razini, EYCA je bio vrijedan strateški partner Komisije u provedbi EYC2013 pridonoseći vrijednim uvidima sa stajališta civilnog društva. 1.4.3. Službe i predstavništva Komisije Komisija je okupila mnoge od svojih unutarnjih odjela u okviru niza sastanaka kao dio priprema i pomoći u provođenju aktivnosti EYC2013 i kako bi utvrdila mogućnosti za suradnju u vezi s temama povezanima s EYC2013. Predstavništva Komisije imala su ključnu stratešku ulogu u osiguravanju širenja informacija o EYC2013 na nacionalnoj, regionalnoj i lokalnoj razini te u nesmetanoj koordinaciji s nacionalnim dionicima u smislu sadržaja, logistike, širenja u medijima (uključujući socijalne medije), praćenja i izvješćivanja. Ona su također imala važnu ulogu u organizaciji Dijaloga s građanima, novog komunikacijskog alata koji su promicale popratnim događanjima radi pripreme zainteresiranih građana za aktivno sudjelovanje u raspravama. U nizu država članica predstavništvima su pružale potporu njihove nacionalne mreže informacijskih centara Europe Direct (EDIC). 1.4.4. Ostale institucije EU-a Tijekom godine, zastupnici u Europskom parlamentu sudjelovali su u događanjima povezanima s EYC2013 na razini EU-a i na nacionalnoj razini, posebno u seriji Dijaloga s građanima. Informacijski uredi Europskog parlamenta (EPIO) također su imali ulogu u provedbi kampanje EYC2013. Odbor regija prvi je započeo sa službenim aktivnostima EYC2013 održavanjem foruma na temu Regije i gradovi spremni za Europsku godinu 2013.: Program građanstva na lokalnoj razini[12], 28. studenoga 2012. Europski gospodarski i socijalni odbor (EGSO) aktivno je podržavao kampanju tijekom godine počevši od otvorenog događanja Vaša Europa 2013. održanog 23. i 24. siječnja 2013.[13] On je organizirao još jedno događanje na visokoj razini povodom svojeg Dana civilnog društva u 2013. (Budimo Europljani koliko je to moguće! Objedinjenje gospodarstva, solidarnosti i demokracije)[14]. 1.5. Važnost partnerstava, pro bono aktivnosti i volontiranja za uspjeh EYC2013 Vanjski je evaluator zaključio da su u EYC2013 brojni različiti dionici bili uključeni na razne načine, čime su ublažena ograničenja koja su bila posljedica skromnog proračuna za kampanju jačanja svijesti za više od 507 milijuna ljudi u 28 država članica (nakon pristupanja Hrvatske 1. srpnja 2013.). Strategijom stvaranja saveza temeljenih na posvećenosti raznih dionika suradnji i doprinosu na europskoj, nacionalnoj i lokalnoj razini osigurana je ključna prednost kojom je omogućeno vođenje kampanje s ograničenim sredstvima. Prema mišljenju vanjskih evaluatora, to ne bi bilo moguće ostvariti bez takvih partnerstava. Na lokalnoj razini: važnost partnerstava Španjolski projekt 19 lica za Europu bila je jedna od najvećih partnerskih aktivnosti organiziranih tijekom Godine. Pokrenuli su ga Predstavništvo Komisije u Madridu i španjolska nacionalna kontaktna točka u suradnji sa španjolskim informacijskim centrima Europe Direct (EDIC), a uz potporu glavnog Komisijina pružatelja komunikacijskih usluga (putem španjolske partnerske agencije). U okviru projekta u svakoj španjolskoj regiji (ukupno njih 19) odabrana je po jedna osoba koja je pričom iz vlastitog života objasnila što znači biti građaninom Europe. Priče tih „19 lica” objavljene su u brošuri koja je podijeljena svim španjolskim EDIC-ovima. Slike 19 lica otkrivene su na pročelju zajedničke zgrade institucija EU-a na glavnoj cesti u Madridu 26. studenoga 2013. u nazočnosti glavnih medija, gradskih dužnosnika, prolaznika i glavnih predstavnika Komisije, Europskog parlamenta, španjolskih ambasadora za EYC2013, lica godine i glasnogovornika. Istovremeno je lokalnim i regionalnim medijima podijeljeno 19 priopćenja za tisak (po jedno za svaku regiju) i jedno glavno priopćenje za tisak za nacionalne medije. Rezultat te aktivnosti bilo je 40 vijesti na TV-u, radiju i internetu. Napravljena je videosnimka instalacije koja je uključivala razgovore s nekima od nazočnih dužnosnika i ta se snimka prikazivala na službenim događanjima. Evaluator je napomenuo da su dionici dali znatne doprinose, posebno putem dobrovoljnog rada ili vlastitim financijskim sredstvima. Posebno su pridonijeli nacionalni članovi EYCA-a koji su svoje aktivnosti (događanja, seminare, radionice) prilagodili prioritetima EYC2013. Glavni Komisijin pružatelj komunikacijskih usluga također je sudjelovao u brojnim pro bono aktivnostima jačanja svijesti u okviru svoje mreže nacionalnih partnerskih agencija. Razna poduzeća u Uniji ponudila su besplatno vrijeme na radiju, objavu na reklamnim panoima besplatno ili uz veliki popust te slične geste potpore. 1.6. Komplementarnost između Europske godine građana 2013. i drugih programa i inicijativa EU-a Prema vanjskoj evaluaciji, razina ambicije u kombinaciji s općenito vrlo ograničenim proračunom[15] zahtijevala je kreativnost svih uključenih koji su sustavno tražili komplementarnosti između programa/inicijativa EU-a i povezanih timova. Jedna od posebnosti EYC2013 bio je broj i intenzitet ostvarenih sinergija. To je posebno bio slučaj u kampanji Mladi u pokretu. Razvijen je zajednički vizualni identitet i izrađene su posebne animacije za EYC2013 te se iz proračuna za EYC2013 financiralo 16 događanja u različitim državama članicama[16], a ambasadori ili lica godine za EYC2013 aktivno su pridonosili raspravama o temama godine. Ta su događanja bila i prilika za širenje publikacija o pitanjima povezanima s građanstvom EU-a. Europski tjedan mladih u 2013. bio je posvećen aktivnom građanstvu mladih i sudjelovanju u društvu. Dodijeljene su nagrade projektima Mladi u akciji, a koji su služili kao primjer za promicanje građanstva među mladim ljudima. Nacionalne agencije programa Mladi u akciji organizirale su stotine nacionalnih i regionalnih aktivnosti diljem EU-a u suradnji s kontaktnim točkama EYC2013, predstavništvima Komisije i Eurodeskom[17]. Komisija je u razdoblju 2013. – 2014. pokrenula niz aktivnosti za građane u potporu „Odgovornog istraživanja i inovacija”[18], u cilju poticanja dvosmjernog dijaloga s građanima diljem Europe kao pomoć EU-u da uspostavi svoj program politike za istraživanje i inovacije u okviru Obzora 2020. Inicijativu VOICES,[19] koja se financira iz programa EU-a „Znanost u društvu” i koja je pokrenuta u okviru EYC2013, Komisija je poduprijela s obvezom da će uzimati u obzir volju građana[20] uspostavom participativnog, transparentnog i slijedivog postupka. Generacije u školi (Generations@school) Programom Generacije u školi, koji je pokrenut 2012., učitelji su pozvani da u okviru Europske godine aktivnog starenja i solidarnosti među generacijama organiziraju projekt za učenike i starije pripadnike svojih zajednica koji će se zatim natjecati s drugim školama u EU-u. Projekt je proširen na EYC2013 i bio je usmjeren na rasprave o Europi, o situaciji u kojoj se ona trenutačno nalazi i o tome što stari i mladi zajedno mogu učiniti na izgradnji buduće Europe (Što znači biti europskim građaninom? Koja su prava EU-a osigurana europskom integracijom? Kako europski građani sutrašnjice doživljavaju ta prava i kako ih planiraju iskoristiti? Kakvu bi Europu trebalo ostaviti u nasljeđe sljedećoj generaciji?). Neki su troškovi natjecanja (prijevodi, organizacija žirija) pokriveni iz proračuna EYC2013, a članovi tima EYC2013 pomogli su odabrati pobjednike među školama. 2. Dvije strane Godine U svojem govoru o stanju Unije u 2012. predsjednik Komisije José Manuel Barroso naglasio je da „...je prošlo vrijeme europskih integracija koje se zasnivaju na implicitnoj suglasnosti...” EYC2013 predstavlja izvrsnu priliku za ostvarivanje političkog imperativa osiguranja sudjelovanja opće javnosti u integracijama EU-a uz jačanje svijesti o pravima građana EU-a. Aktivnosti EYC2013 imale su stoga dvojni karakter, uključujući jačanje svijesti i dijaloga, te su različitim dionicima otvorile različite mogućnosti za sudjelovanje. 2.1. Jačanje svijesti: informacijska i komunikacijska kampanja na razini EU-a Osmišljen je slogan kojim su obuhvaćene te dvije značajke kampanje: „Riječ je o Europi, riječ je o Vama. Pridružite se raspravi”. Preveden je na sva 24 jezika EU-a i bio je ključni element vizualnog identiteta EYC2013. Vizualni identitet EYC2013 od početka je bio međuinstitucijski te se institucije Unije poticalo da ga upotrebljavaju u svojim komunikacijskim aktivnostima povezanima s EYC2013. Europski parlament dodao ga je (putem umetnute oznake) u vlastiti koncept i boje, a prihvatili su ga i EGSO i Odbor regija te su ga dosljedno upotrebljavali. Cilj glavne komunikacijske kampanje EYC2013 koju je vodio glavni vanjski ugovorni suradnik Komisije bio je informirati opću javnost o pravima i mogućnostima unutar EU-a. Njome se također jačala svijest i promicala uporaba višejezičnih alata za informiranje i sudjelovanje, čija je svrha pomoći građanima da u potpunosti iskoriste svoja prava i mogućnosti u EU-u za sudjelovanje u donošenju politika u Uniji (uključujući mrežu Europe Direct, Vaša Europa, SOLVIT, Interaktivno oblikovanje politika na internetu (IPM), europske građanske inicijative (ECI), predstavke Europskom parlamentu i pritužbe Europskom ombudsmanu). Cilj je kampanje bio iskoristiti potpuni potencijal postojećih alata i materijala institucija EU-a (web-mjesta, portale, video snimke, brošure, događaje itd.) za informiranje građana i omogućavanje njihova sudjelovanja u EU-u. Za to je potrebna bliska suradnja sa svim dionicima EYC2013, uključujući mnoge službe Komisije (posebno predstavništva), informacijske centre Europe Direct (EDIC), informacijske urede Europskog parlamenta (EPIO) i ostale institucije EU-a, država članica (na nacionalnoj, regionalnoj i lokalnoj razini) i organizacije civilnog društva (na nacionalnoj razini i razini EU-a). Komisija je također upotrijebila svoje postojeće audiovizualne i tiskane materijale o pravima građana i prekograničnima aktivnostima, te o jedinstvenom tržištu. Predstavništva Komisije i njihove mreže EDIC-a imale su važnu ulogu kao pokretači djelovanja na nacionalnoj, regionalnoj i lokalnoj razini organizirajući stotine seminara, rasprava i konferencija u okviru Godine. Naglasak 50 % popratnih događanja posebno namijenjenih pripremi, praćenju i nadzoru inicijative Dijaloga s građanima (vidjeti u nastavku) bio je na temama koje su važne za Godinu i stoga se mogu smatrati sastavnim dijelom kampanje EYC2013. Najvažnije su značajke[21] glavne komunikacijske kampanje uključivale sljedeće: · središnje, međuinstitucionalno web-mjesto za EYC2013 (www.europa.eu/citizens-2013, kasnije www.europa.eu/citizens-2014), s najvažnijim stranicama dostupnima na 24 službena jezika EU-a, uključujući hrvatski i galski. Web-mjesto osmišljeno je tako da zadovolji potrebe različitih profila ciljnih čitatelja, kao što su znanstvenici, mladi, osobe koje traže zaposlenje i glasači. Aktivno su se tražili doprinosi svih dionika koje se poticalo da dijele vijesti o događanjima, koje se zatim unosilo u glavni kalendar događanja u cijelom EU-u dostupan na web-mjestu. Na web-mjestu su se nalazili profili ambasadora EYC2013, lica godine i glasnogovornika (vidjeti u nastavku), koje se također poticalo da dostave izvješća o svojim aktivnostima za objavu na web-mjestu, a na kojem su objavljeni i generički podaci o pravima u EU-u, neki izvadci iz medija, izvješća i slike događanja u okviru Europske godine građana 2013.; · audiovizualne i radijske materijale: distribucija u cijelom EU-u videosnimaka o EYC2013, arhivske snimke, viralne videosnimke o EYC2013, produkcija i emitiranje, većinom besplatno, u cijelom EU-u radijskog spota u trajanju od 30 sekundi o pravima u EU-u i europskoj godini; · medijske aktivnosti, uključujući konferencije za tisak u EU-u i na nacionalnoj razini, slanje materijala elektroničkom poštom i proaktivne medijske odnose; · oglašavanje: organizacija partnerstva s organizacijama koje rade s javnosti, kao što su pružatelji usluga javnog prijevoza, društveni centri ili knjižnice, radi besplatne objave promotivnih materijala o EYC2013. Pro bono objava materijala za kampanje o EYC2013: primjer iz Slovačke U okviru neposrednog pristupa građanima, u kojem se javni prijevoz upotrebljava za širenje poruke iz kampanje na veći broj ljudi, za prikaz vizualnih materijala i viralnog spota o EYC2013 u autobusima glavnog pružatelja usluga javnog prijevoza (Dopravný podnik) u slovačkom glavnom gradu Bratislavi osiguran je popust od 90 %. Kao rezultat toga, u prosincu 2013. plakati o EYC2013 postavljeni su na cijeli vozni park od 500 autobusa, zahvaljujući čemu je tijekom dva tjedna svaki dan informirano 650 000 putnika. Tijekom jednog tjedna na zaslonima u autobusima emitiran je i viralni videouradak o EYC2013 u trajanju od 30 sekundi, a slogan EYC2013 i vizualni materijali osiguravali su najveći mogući učinak. · ambasadore EYC2013, lica i glasnogovornike: poznate osobe u državama članicama zamoljene su da sudjeluju kao „ambasadori”. Građani koji su na pozitivan način iskoristili svoja prava u EU-u omogućili su personalizaciju kampanje zanimljivim pričama iz svakodnevnog života i imali su ulogu „lica godine”. Njima su se pridružili stručnjaci u područjima povezanima s EYC2013 (prije svega građanstvo, europska pitanja i politike) koji su djelovali kao „glasnogovornici” stručni za rad s medijima. U nekim slučajevima jednu od tih uloga preuzela je nacionalna kontaktna točka ili predstavništvo EK-a. U svjetlu nacionalnih posebnosti, neke su države odlučile da neće imati ambasadora, lice ili glasnogovornika već su im ponuđene druge usluge u okviru kampanje (npr. potpora za događanja, promotivni materijali itd.); · potporu društvenih medija, posebno putem glavnih profila Komisije na društvenim medijima: niz ispitivanja javnog mnijenja na Facebooku i pratećoj aplikaciji Facebooka, praćenje na internetu, internetski natječaj za najbolju fotografiju o EYC2013 putem Facebooka, iz čega je nastao 12-mjesečni kalendar za 2014., i ostali prilagođeni internetski sadržaji. Na Facebooku su objavljivani i oglasi. Kanali Komisije u društvenim medijima upotrebljavali su se kao sredstva za „tematske tjedne društvenih medija”, nova praksa u kojoj se na određeno vrijeme, obično tjedan dana, naglasak stavlja na jednu temu od interesa za širu javnost. U okviru tih tematskih tjedana odgovarajuće službe Komisije poticale su se na suradnju izvan svakodnevnih aktivnosti i primjenu pristupa usmjerenog na građane. Vanjski evaluatori zaključili su da je tim neuobičajenim postupcima međuodjelske suradnje usmjerene na korisnike ostvaren pozitivan, održiv učinak EYC2013; · tiskane komunikacijske i promotivne materijale o EYC2013, uključujući komplete alata u okviru kampanje za razne skupine ciljnih čitatelja (na 23 službena jezika), razglednice, plakate, oglasne transparente i razne letke. Komisija je omogućila preuzimanje digitalnih datoteka vizualnog identiteta kampanje, zajedno sa stilskim vodičem, kako bi zainteresirane strane mogle na jednostavan način naručiti vlastite promotivne materijale (na vlastiti trošak) bez potrebe za dizajnom vizualnih elemenata; · radi doprinosa za EYC2013 Komisija je angažirala i svoje korporativne komunikacijske službe i alate. Taj je doprinos uključivao videouratke o Dijalogu s građanima, mrežne informacije o politikama EU-a, projekte civilnog društva financirane programom Europa za građane, događaje u organizaciji EDIC-ova i Team Europe[22], promicanje kontaktne točke za građane na portalu Vaša Europa i skupine koje je Komisija posebno pozvala da se pripreme za dijaloge s građanima koji se organiziraju tijekom godine i da izvješćuju o njima; i · u okviru inicijative Povratak u školu[23] službenici su se poticali na potpunu suradnju, za što im je osigurano osposobljavanje i relevantni materijali o EYC2013. Zalaganje za prava u EU-u: ambasadori EYC2013 Judit Polgár, šahovska olimpijska pobjednica iz Mađarske, koja je možda i najbolja šahistica u povijesti, bila je jedna od ambasadorica za EYC2013. Judit je izjavila sljedeće: „Kao ambasadorica za EYC2013 željela bi pomoći većem broju ljudi da shvate da prilike za suradnju ne treba tražiti samo na razini države članice. Svi ljudi u Europskoj uniji trebali bi shvatiti da imaju priliku upoznati ljude iz drugih zemalja i s njima razmijeniti stajališta i mišljenja o pitanjima koja smatraju važnima. Kao šahistica, Mađarica i Europljanka, nastojim pridonijeti razvoju Europske unije u području sporta, obrazovanja i kulture.” 2.2. Poticanje dijaloga 2.2.1. Dosezanje šire javnosti: dijalozi s građanima Između rujna 2012. i ožujka 2014. Komisija je održala niz od 51 dijaloga s građanima u svim državama članicama s ukupnim proračunom (zasebno od proračuna EYC2013) u iznosu od 3,56 milijuna EUR. U dijalozima je sudjelovao predsjednik i većina članova Kolegija. Komisija je razvila i testirala Dijaloge s građanima kao novi instrument za neposrednu političku komunikaciju sa širom javnosti. Oni su se zasnivali na modelu „sastanka u gradskoj vijećnici” pri čemu povjerenik, zajedno s članom Europskog parlamenta ili nacionalnim ili regionalnim političarem, sluša građane i razgovara s njima o pitanjima povezanima s EU-om. Cilj dijaloga bila je ponovna izgradnja povjerenja građana u donositelje politika i upravljanje na europskoj razini. Pomogli su da Europa dobije lice te su građanima ponudili priliku da izraze svoja mišljenja i dobiju konkretne informacije. U okviru Dijaloga s građanima okupljeno je više od 300 građana po događanju. Do kraja ožujka 2014. oko 17 000 građana osobno je sudjelovalo na događanjima, a njih oko 105 000 slijedilo je događanja uživo putem streaminga na internetu ili društvenih medija. U tjednu održavanja Dijaloga s građanima prilozima u regionalnim novinama u tiskanom izdanju informirano je oko 43 milijuna Europljana te njih oko 51 milijun s pomoću interneta. U prosjeku je o svakom događanju objavljeno oko 39 medijskih materijala (emisije uživo na TV-u i prilozi na TV-u, radijske emisije i članci u tiskanim i elektroničkim medijima). Svi su dijalozi objavljeni putem streaminga uživo na internetu i zabilježeni na glavnom informativnom web-mjestu (http://ec.europa.eu/debate-future-europe/). Na kraju serije, Kolegij je donio izvješće[24] o glavnim poukama naučenima u tom postupku. Probijanje leda: dijalozi s građanima Prvu seriju od 50 dijaloga s građanima Komisija je zaključila 27. ožujka 2014. paneuropskom raspravom u Bruxellesu. Na tom je događanju okupljeno 150 građana iz cijele Europe koji su razgovarali o stvarnim iskustvima koja su doživjeli kao Europljani te su iznijeli svoje strahove i nade u pogledu budućnosti Europe i svoje budućnosti kao građana Europe. Jedna od njih, mlada Poljakinja Kamila, u strastvenom je razgovoru s Predsjednikom Komisije Barrosom izrazila ono o čemu je razgovarala s mnogim školskim kolegama u Europi: „Važno je da mladi ljudi znaju da su građani EU-a i koje im to mogućnosti donosi. EU bi trebao biti dio školskog kurikuluma u svih 28 država članica EU-a.” 2.2.2. Uključivanje organiziranog civilnog društva Dijalozi s građanima bili su usmjereni na građane kao pojedince, ali istovremeno su organizacije članice EYCA-a, mreže na razini EU-a i njihovi nacionalni savezi/inicijative u 23 države članice[25] bili od ključne važnosti za uključivanje organiziranih skupina civilnog društva diljem EU-a u aktivnosti Europske godine građana 2013. Nacionalni savezi EYCA bili su aktivno uključeni od samog početka zahvaljujući suradnji s nacionalnim kontaktnim točkama, uredima institucija EU-a i partnerskim agencijama glavnog pružatelja komunikacijskih usluga na izradi zajedničkih akcijskih planova za provođenje EYC2013. Uključenost na nacionalnoj, regionalnoj i lokalnoj razini: primjeri iz nekih nacionalnih saveza EYCA-a Posebna značajka EYCA-a bila je razina uključenosti nacionalnih saveza u većini država članica i njihova kreativnost. Nacionalni savez u Ujedinjenoj Kraljevini, jednoj od dvije države članice koje nisu imale kontaktne točke, blisko je surađivao s predstavništvima Komisije i informacijskim uredima Europske komisije u Londonu, Glasgowu i Cardiffu. Zajedno su vodili niz seminara na kojima su analizirali teme kao što su socijalna uključenost, volontiranje i alati za aktivno sudjelovanje građana. Bugarski je nacionalni savez surađivao s uredima institucija EU-a na organizaciji natječaja koji je završio kampom Mi smo građani Europe[26], na kojem su studenti iz cijele zemlje mogli predstaviti svoje projekte o tome kako se bolje uključiti u politički život EU-a i pronaći dostupne mogućnosti financiranja. EYCA i Europski građanski forum objavili su dokument od 12 stranica na engleskom i francuskom jeziku, s posebnim naglaskom na EYC2013 i potrebi za snažnim komunikacijskim mjerama. Slične su publikacije ili članke objavili drugi članovi EYCA-a u cilju jačanja svijesti o EYC2013, uspostavljanja komunikacije s ljudima i poticanja njihova sudjelovanja u konkretnim raspravama o politici građanstva Unije. EYCA je iskoristio priliku kada je Hrvatska pristupila Europskoj uniji te je u Zagrebu 8. srpnja organizirao konferenciju na razini EU-a pod nazivom Građanstvo EU-a: raskrižje perspektiva, na kojoj su organizacije civilnog društva iz zapadnog Balkana dobile uvid u promišljanja o građanstvu koja su trenutačno zastupljena u Europi. Na događanju se okupilo više od 150 sudionika pri čemu je postojala dobra ravnoteža između predstavnika s Balkana i ostalih europskih država. Mnogi nazočni novinari pažljivo su pratili sve rasprave. Na događanju se razgovaralo o ključnim pitanjima povezanima s EYC2013 te su donesene preporuke koje su kasnije dodane općim preporukama politika EYCA-a (vidjeti u nastavku). Tijekom godine EYCA i njegovi članovi na razini EU-a i na nacionalnoj razini sudjelovali su u raspravi na razini EU-a o politici u području građanstva (prava povezana s građanstvom EU-a, prepreke za uživanje tih prava i kako ih prevladati itd.) u skladu s ciljevima EYC2013. Osnovane su tri radne skupine u kojima je sudjelovalo 100 predstavnika iz 80 organizacija civilnog društva na nacionalnoj razini i razini EU-a iz većine država članica i one su se usmjerile na: 1. participativno građanstvo i dijalog s građanima; 2. gospodarsko, društveno, političko građanstvo: skladna cjelina i 3. uključivo građanstvo za sve rezidente EU-a. Rezultat tog zahtjevnog i uključivog rada bila je kampanja Riječ je o nama, riječ je o Europi! Prema demokratskom europskom građanstvu[27], koja je skup od 98 preporuka politike upućenih institucijama EU-a, nacionalnim tijelima i samim organizacijama civilnog društva. Preporuke politike EYCA-a: iz perspektive organiziranog civilnog društva Jedan od glavnih ciljeva široke međusektorske i transnacionalne mreže EYCA-a pri pripremi preporuka politike jest osigurati shvaćanje aktivnog građanstva kao dugotrajne, horizontalne teme europske javne politike. EYCA u svojim preporukama zauzima opći stav da građanstvo EU-a ne bi trebalo biti ograničeno na pristup koji ste temelji na pojedinačnim pravima, već bi trebalo imati snažnu dimenziju utemeljenu na vrijednostima u cilju poticanja osjećaja pripadnosti Europljana zajedničkom europskom projektu. Tim se preporukama dopunjuju i jačaju preporuke utvrđene u Izvješću Europske komisije o građanstvu za 2013. i one se temelje na dvjema komplementarnim osima u cilju jačanja: (1) pripadnosti građana europskom projektu; i (2) okvira za suradnju u europskom postupku odlučivanja. 3. Rad na dugotrajnom razvoju politike 3.1. Konferencije u okviru EYC2013 na razini EU-a Kao i u slučaju prethodnih europskih godina, svečanosti otvaranja i zatvaranja organizirale su dvije države članice koje su imale predsjedništvo tijekom godine – u ovom slučaju Irska i Litva. Predsjednik Barroso, irski Taoiseach (predsjednik vlade) Enda Kenny i Tánaiste (vicepremijer) Eamon Gilmore službeno su proglasili početak Godine u dublinskoj Gradskoj vijećnici 10. siječnja 2013. Prvi Dijalog s građanima u toj godini slijedio je odmah nakon toga na istom mjestu i u njemu su sudjelovali potpredsjednica Komisije Viviane Reding i irska ministrica za europske poslove Lucinda Creighton. Svečanost zatvaranja održala se u litavskom parlamentu (Seimas) u Vilniusu 12. – 13. prosinca 2013. Na uvodnoj svečanosti govore su održali potpredsjednica Reding, litavski premijer Algirdas Butkevičius, predsjednica Seimasa Loreta Graužinienė i Europski ombudsman Emily O’Reilly. Na svečanosti su gđi. Reding službeno uručene preporuke politike EYCA-a (vidjeti prethodni tekst) te je ona sudjelovala i u posljednjem dijalogu s građanima te godine održanom u Gradskoj vijećnici u Vilniusu. 3.2. Ključni dokumenti Europske godine građana 2013. Europske godine u načelu služe kao: (1) kampanja jačanja svijesti o određenoj temi diljem EU-a i (2) katalizator za razvoj politike u tom području. EYC2013 nije bila iznimka. U smislu razvoja politike, ključni su rezultati bili sljedeći: · Europljani imaju što za reći – Izvješće o analizi javnog savjetovanja Građani EU-a: vaša prava, vaša budućnost[28], koje je Komisija u razdoblju od 9. svibnja do 27. rujna 2012. održala na temu europskog građanstva i na koje je odgovorilo oko 12 000 ljudi i organizacija, što ga čini najvećim javnim savjetovanjem koje je Komisija ikad organizirala; · Izvješće o građanstvu EU-a za 2013. – Građani EU-a: vaša prava, vaša budućnost[29] ključni je rezultat koji je Komisija donijela 8. svibnja 2012. i u kojem je predloženo dvanaest mjera za uklanjanje prepreka koje građanima onemogućuju ostvarivanje svojih prava u EU-u i kojima je obuhvaćeno sve od uklanjanja prepreka za radnike, studente i vježbenike u EU-u do smanjivanja birokracije u državama članicama i poticanja sudjelovanja građana EU-a u demokratskom životu Unije; · Izvješće Komisije o dijalozima s građanima – Dijalozi s građanima kao doprinos razvoju europskog javnog prostora:[30] zaključci i pouke naučene u nizu rasprava koje su održane u javnim vijećnicama diljem EU-a između rujna 2012. i kraja ožujka 2014. i · u prosincu 2013. (za vrijeme litavskog predsjedništva), niz zaključaka[31] u potporu Izvješću o građanstvu EU-a za 2013. u kojima se traži provedba preporuka iz izvješća. 4. Nakon Europske godine građana 2013. 4.1. Nastavak aktivnosti u 2014. Budući da se radilo o godini europskih izbora i institucionalnih promjena, Komisija je smatrala da je aktivnosti povezane s EYC2013 primjerno nastaviti u 2014. Većina aktivnosti bila je relevantna za sudjelovanje u demokraciji i uključivo sudjelovanje u oblikovanju politika EU-a. Nisu izdvojena posebna sredstva za aktivnosti koje će se provoditi u 2014. Stoga su organizirana dva događanja na razini EU-a u suradnji između EYCA-a, EGSO-a i Komisije: - Zajednički rad na europskom projektu – okrugli stol održan 20. veljače 2014. i - Onkraj programa i manifesta: Što nam znači Europa? – dan civilnog društva 18. ožujka 2014. Na oba događanja, u prostorijama EGSO-a u Bruxellesu, preporuke politike EYCA-a koristile su se kao početne točke za različite rasprave u kojima su sudjelovali predstavnici Komisije, Europskog parlamenta i EGSO-a. 4.2. Stvaranje stvarnog europskog javnog prostora Dijalozi s građanima, kao alat s pomoću kojeg su građani sami (a ne putem predstavnika posebnih interesnih skupina) donositeljima politika na visokoj razini mogli neposredno izraziti svoje brige, strahove, nade i očekivanja, činili su opipljiv doprinos stvaranju europskog javnog prostora u kojem se može raspravljati o europskoj politici. To nisu bili samo sastanci na kojima su postavljana pitanja i davani odgovori te je iskustvo pokazalo, posebno u okviru paneuropskog dijaloga s građanima kojim je zaključena prva serija 27. ožujka 2014., da imaju veliki potencijal za prikupljanje ideja i nadopunu rasprava koje su trenutačno ograničene na mali broj zainteresiranih organizacija ili se uglavnom odvijaju izvan institucija. Istodobno je sudjelovanjem organizacija članica EYCA-a i mreža na razini EU-a i nacionalnoj razini osigurano da građani organizirani u organizacije civilnog društva u cijeloj Uniji također mogu sudjelovati u pitanjima povezanima s EYC2013 i pridonijeti razvoju politike EU-a u području građanstva i demokracije. Europska godina građana 2013. i njezin nastavak u 2014. pružili su izvrsnu priliku za razmišljanje o tome kako se ti, dosad odvojeni kanali mogu objediniti i dalje razvijati u stvarni „europski javni prostor”. Rezultati europskih izbora pokazali su da je potrebno poticati sudjelovanje građana, kao pojedinaca ili u okviru organizacija civilnog društva, i njihovo uključivanje u procese integracije u Uniji. Komisija planira nastaviti koristiti prilike za razvoj javnog prostora za rasprave i razmjenu mišljenja o europskim pitanjima iz europske perspektive s organizacijama građana i širom javnosti. 4.3. Zaključci Komisija pozdravlja zaključke vanjskih evaluatora[32] u vezi relevantnosti portfelja aktivnosti koje su odabrane za EYC2013 i njihovu potvrdu da su njima potpuno obuhvaćeni ciljevi godine, bez većih praznina ili preklapanja. Napomenuto je i da su zbog širine teme obuhvaćeni brojni relevantni dionici i multiplikatori, čime se pridonijelo širenju poruke EYC2013, te da se stekao dojam da su komunikacijskim aktivnostima obuhvaćene potrebe ciljnih skupina. Komisija potvrđuje (međusobno povezane) zaključke o učinkovitosti i djelotvornosti, odnosno činjenicu da zbog kasnog donošenja Odluke neki mogući partneri nisu mogli biti na vrijeme uključeni i dati doprinos aktivnostima, posebno na nacionalnoj razini, te da zbog dostupnih financijskih sredstava svi građani EU-a nisu mogli biti informirani o njihovim pravima. Međutim, evaluatori smatraju da su se participativne aktivnosti i događanja pokazali učinkovitijima od informiranja u okviru masovnih medija. Nadalje, oni ističu uključenost velikog broja dionika (vidjeti prethodni tekst), koji su pridonijeli svojim ljudskim i financijskim resursima i/ili volontiranjem te naglašavaju da se učinkovitost razlikovala ovisno o kategoriji aktivnosti. Komisija se slaže sa zaključcima evaluatora o održivosti aktivnosti EYC2013. S jedne strane, učinci informacijske i komunikacijske kampanje u cijelom EU-u vjerojatno neće biti održivi zbog ograničenog proračuna i to utječe na opću održivost. S druge strane, participativni oblici komuniciranja koji su se promicali i njihova usmjerenost na potrebe građana vjerojatno će imati dugotrajni utjecaj na uključene dionike, pod uvjetom da su ispunjena očekivanja za nastavak aktivnosti koje su njima stvorene. U protivnom se neki dionici u budućnosti neće htjeti uključiti. Kada je riječ o učinku na opću svijest građana Europe o njihovim pravima i mogućnosti djelovanja u postupku europskih integracija, na EYC2013 može se gledati samo kao na poseban doprinos općim naporima Komisije u okviru njezine korporativne komunikacijske strategije i komunikacijskih programa i politika EU-a. EYC2013 je osmišljen kao kampanja jačanja svijesti u cijelom EU-u o pravima građana EU-a te kao katalizator za razvoj politike u području građanstva EU-a, posebno u pogledu stvaranja stvarnog europskog javnog prostora. Tijekom Godine drugi je cilj postao istaknutiji, posebno kada su aktivnosti EYC2013 nastavljene u 2014. kao pripreme za europske izbore. Opseg i učinak komunikacijske kampanje ograničeni su zbog skromnog proračuna, ali to je učinkovito ublaženo kreativnošću, opredijeljenošću, dobrovoljnim naporima i posvećenošću svih dionika na razini Unije i nacionalnoj razini. Ti su dionici uključivali EYCA i njegove članove iz organiziranog civilnog društva koji su uspostavili održive mreže s trajnim učincima kojima će se poticati razvoj stvarnog europskog javnog prostora. Zahvaljujući tim kombiniranim naporima i aktivnostima, bez obzira jesu li organizirani (preko EYCA-a) ili ne (u okviru Dijaloga građana), EYC2013 je provedena kao „godina za građane, uz pomoć građana i s građanima”. Vanjska evaluacija EYC2013: izazovi za buduće europske godine ü Za provođenje informacijske kampanje kojom bi se obuhvatila šira publika i jednako usmjerilo na 28 država članica bit će potreban proračun, primjerice samo za objave u medijima, od barem nekoliko milijuna eura. U okviru kampanje također bi se trebale prenositi snažne i originalne poruke kojima će se privući pozornost ljudi i koje će imati učinka. ü Ako su sredstva ograničena, prednost imaju aktivnosti komunikacijske kampanje kojima se podupiru događanja. U takvim slučajevima događanja su ključni stupovi širenja informacija, a kampanja je alat čiji je cilj uključiti sudionike i privući pozornost medija kako bi se osiguralo daljnje širenje. ü Osim toga, u slučaju ograničenog proračuna, pokušaji provođenja tradicionalne kampanje i komunikacije koja se temelji na događanjima neće biti učinkoviti. O komunikacijskoj strategiji treba odlučiti u ranoj fazi planiranja. Prilog: Ukratko o Europskoj godini građana 2013. [1] Odluka br. 1093/2012/EU Europskog parlamenta i Vijeća od 21. studenoga 2012. o Europskoj godini građana (2013.), SL L 325, 23.11.2012., str. 1. [2] Evaluacija Europske godine građana 2013., PPMI, Euréval and Occurence, lipanj 2014. [3] Uklanjanje prepreka za ostvarivanje prava građana EU-a, Europska komisija, COM(2010) 603 završna verzija, 27. listopada 2010. [4] Rezolucija Europskog parlamenta od 15. prosinca 2010. o stanju temeljnih prava u Europskoj uniji (2009.) – stvarna provedba nakon stupanja na snagu Ugovora iz Lisabona (2009/2161(INI)), SL C 169 E, 15.6.2012., str. 49. [5] Članak 2. – Ciljevi navedene Odluke. [6] Politička deklaracija koju su potpisale tri institucije 22.10.2008. – SL C 13 od 20.1.2009. [7] C(2012.) 8607 od 29. studenoga 2012. [8] Odluka Komisije C(2013) 1409 završna verzija od 5. ožujka 2013. [9] Slovačka i Ujedinjena Kraljevina. [10] Vanjski ugovorni suradnik, poduzeće Media Consulta sa sjedištem u Berlinu, podržalo je opću komunikacijsku strategiju Komisije u toj godini te koordinaciju i praćenje nekih nacionalnih komunikacijskih kampanja, aktivnosti civilnog društva i događanja velike vidljivosti. [11] Potpuni popis članova EYCA-a na razini EU-a i nacionalnoj razini dostupan je na sljedećoj poveznici: http://ey2013-alliance.eu/. [12] http://cor.europa.eu/en/events/forums/Pages/citizens-agenda-local.aspx. [13] http://www.eesc.europa.eu/?i=portal.en.events-and-activities-youreurope2013. [14] http://www.eesc.europa.eu/?i=portal.en.events-and-activities-civil-society-day-2013. [15] U svrhe usporedbe s proračunom prethodnih europskih godina: Jednake mogućnosti za sve u 2007. (22,5 milijuna EUR) - Međukulturalni dijalog u 2008. (10 milijuna EUR) – Borba protiv siromaštva i socijalne isključenosti u 2010. (17,25 milijuna EUR) - Volontiranje u 2011. (10,75 milijuna EUR) ili Aktivno starenje i solidarnost među generacijama u 2012. (5 milijuna EUR). [16] Palma de Mallorca (ES), 26. – 28. ožujka; Volos (EL), 18. – 20. travnja; Pariz (FR), 9. – 10. svibnja; Bruxelles (BE), 28. – 30. lipnja; Spa (BE), 17. – 21. srpnja; Burgas (BG), 25. – 28. srpnja; Sventoji (LT), 8. – 11 . kolovoza; Marseille (FR), 27. – 29. rujna; Košice (SK), 3. – 5. listopada; Liège (BE), 17. – 19. listopada; Burgos (ES), 20. – 21. studenoga; Nikozija (CY), 22. – 23. studenoga; Valetta (MT), 6. – 7. prosinca i u 2014., Riga (LV) 28. veljače – 2. ožujka; Prag (CZ) 29. – 30. travnja i Lisabon (PT) 9. – 11. svibnja. [17] Glavni davatelj informacija o europskim politikama i prilikama za mlade ljude i onima koji s njima rade: http://www.eurodesk.org. [18] http://ec.europa.eu/programmes/horizon2020/en/h2020-section/public-engagement-responsible-research-and-innovation. [19] „Stajališta, mišljenja i ideje građana u Europi o znanosti”: www.voicesforinnovatioin.eu. [20] Rezultat toga bio je poziv na podnošenje ponuda za istraživanja u prioritetnom području Obzora 2020. „Otpad: Izvor za recikliranje i ponovnu uporabu sirovina”, u kojem se očekuje financiranje od oko 116 milijuna EUR u razdoblju 2014. – 2015. [21] Neki se brojčani podaci o kampanji i aktivnostima nalaze u Prilogu (Ukratko o Europskoj godini građana 2013. ). [22] Stručni govornici EU-a koji mogu voditi prezentacije, radionice i rasprave na poziv (škola, NVO-a, poduzeća itd.). [23] http://ec.europa.eu/news/eu_explained/110117_en.htm. [24] Izvješće Komisije Europskom parlamentu, Vijeću, Europskom gospodarskom i socijalnom odboru i Odboru regija - Dijalozi s građanima kao doprinos razvoju europskog javnog prostora, COM(2014) 173 završno izvješće, 24. ožujka 2014. [25] U Austriji, Estoniji, Grčkoj, Irskoj ili Švedskoj nije postojao nacionalni savez/inicijativa EYCA-a. [26] http://ey2013-alliance.eu/events/youth-camp-we-are-citizens-of-europe-koprivshtitsa-bulgaria/. [27] http://ey2013-alliance.eu/itsabouteuropeitsaboutus/. [28] http://ec.europa.eu/justice/citizen/files/report_eucitizenship_consultation_en.pdf. [29] Izvješće Komisije Europskom parlamentu, Vijeću, Europskom gospodarskom i socijalnom odboru i Odboru regija – Izvješće o građanstvu EU-a za 2013. – Građani EU-a: vaša prava, vaša budućnost – COM(2013) 269 završna verzija, 8.5.2013.http://ec.europa.eu/justice/citizen/files/2013eucitizenshipreport_en.pdf. [30] Izvješće Komisije Europskom parlamentu, Vijeću, Europskom gospodarskom i socijalnom odboru i Odboru regija – Dijalozi s građanima kao doprinos razvoju europskog javnog prostora, COM(2014) 173 završna verzija, 24. 3. 2014. http://ec.europa.eu/debate-future-europe/citizens-dialogues/belgium/brussels3/dialogue_en.pdf. [31] http://www.consilium.europa.eu/uedocs/cms_data/docs/pressdata/en/jha/139959.pdf. [32] Detaljni zaključci i preporuke dostupni su na: http://europa.eu/citizens-2013/sites/default/files/content/document/EYC2013 %20evaluation%20final%20report%202014_07_25.pdf. Ukratko o Europskoj godini građana 2013. · Dodijeljeni proračun: 3 842 849,2 EUR · Europska godina građana 2013.: informativna i komunikacijska kampanja na razini EU-a o 59 ambasadora iz 22 države članice o 56 osoba godine iz 21 države članice o 39 glasnogovornika iz 14 država članica o Više od 230 partnerstava u 27 država članica o 149 reklamnih natpisa na web-mjestima diljem država članica o 686 000 artikala promotivnog materijala podijeljenih u okviru 33 predstavništva Europske komisije o Web-mjesto Europske godine građana (1.1.2013. – 31.12.2013.) § Posjeti: 338 590 § Broj posjetitelja: 259 377 § Prikazi stranice: 867 807 o 350 YouTube prikaza informativnog videoizvješća na temu Europske godine građana 2013. bez oglašavanja o 973 368 prikaza viralne reklamne poruke posvećene Europskoj godini građana 2013. o 3 100 besplatnih radio reklamnih poruka na temu Europske godine građana 2013. o 5 976 sudionika u 11 anketa putem Facebook aplikacije posvećene Europskoj godini građana 2013. o Stranice Natječaja za najbolju fotografiju u okviru Europske godine građana 2013., na koji su prijavljena 894 uratka, posjetilo 80 568 korisnika Facebooka · Događanja o 51 dijalog s građanima u svim državama članicama – oko 17 000 sudionika i 105 000 sudionika u okviru društvenih mreža o 363 popratna događanja u organizaciji predstavništava Europske komisije radi potpore pripremi dijaloga s građanima i njihovu praćenju o 91 događanje u okviru Saveza za Europsku godinu građana s oko 24 000 sudionika o 13 događanja u okviru inicijative Mladi u pokretu s oko 98 000 sudionika o 612 registriranih događanja na web-mjestu Europske godine građana 2013. s oko 122 000 sudionika o Više od 800 malih i velikih događanja u okviru Europskog tjedna mladih organiziranih na nacionalnoj razini (s više od 1 000 sudionika)